paragraph_text: Jazz Jackrabbit 2 je računalna igrica. Proizvela ju je tvrtka Epic Games 1998. godine. Nastavak je serijala igrice Jazz Jackrabbit koja je nastala 1994. godine. Glavni lik u igrici je zec Jazz, a uz njega je i njegov brat Spaz. U verzijama Jazz Jackrabbit 2: The Secret Files i u božićnoj verziji The Christmas Chronicles može se igrati i s njihovom sestrom Lori. Na jednom računalu igricu mogu igrati 1-4 igrača, a također ju je moguće igrati i u mrežnoj verziji, s igračima diljem svijeta. Na igrici je 6 instaliranih jezika: engleski, njemački, francuski, talijanski, španjolski i nizozemski, s tim da na raznim mrežnim stranicama postoji još više jezika koji se mogu preuzeti, pa čak ima i programa kojima može svatko prevesti igricu, tako da prevodi izraze s engleskog jezika na svoj jezik. Jazza je nacrtao Nick Stadler krajem 1993. godine. Izvorno je trebao biti astronaut, no ta je tema već bila mnogo puta iskorištena u to vrijeme. Na kraju je Jazz pretvoren u zelenog zeca. Dobio je ime po psu od jednog od stvaratelja igrice Jazz Jackrabbit 2. Spaza je također nacrtao Nick Stadler. Nacrtan je 1994. Izmišljen je da igrica bude što zanimljivija. Iako je izmišljen za Jazz Jackrabbit 2, pojavljuje se također i u Jazz Jackrabbitu 1, u verziji Holiday Hare '95. Lori je nastala zbog istog razloga kao i Spaz, no nju nije izmislio Nick Stadler. Nacrtao ju je Dean Dodrill, animator Jazz Jackrabbita 2. Evu i Devana je također nacrtao Nick Stadler. Eva je lik s kojim se ne može igrati, pojavljuje se samo u DEMO verziji, u razini u kojoj ako vještica pretvori igrača u žabu, igrač mora naći Evu da poljubi njegovog lika i pretvori se opet u zeca. Također se pojavljuje u Capture the Flag (vidi dolje) verziji, gdje stoji pored baze. Devan također nije lik koji se može igrati, on se samo pojavljuje na kraju jedne razine gdje upravlja robotom koji se bori protiv igrača, te na kraju zadnje razine, gdje se također bori protiv igrača. Na toj zadnjoj razini, kada mu se isprazni energija, on se pretvara u zmaja, pa mu se još jednom treba isprazniti energija.